THG ตีเมืองขึ้น RJH.!
หลังจากดราม่าวัคซีนไฟเซอร์จบไปแล้ว กระแสหุ้น THG ของ “หมอบุญ วนาสิน” ก็เงียบหายไป แต่ก็ไม่นาน…THG กลับมาถูกกล่าวขานอีกครั้ง 
หลังจากดราม่าวัคซีนไฟเซอร์จบไปแล้ว กระแสหุ้น THG ของ “หมอบุญ วนาสิน” ก็เงียบหายไป แต่ก็ไม่นาน…THG กลับมาถูกกล่าวขานอีกครั้ง
10 ต.ค. 2564

หลังจากดราม่าวัคซีนไฟเซอร์จบไปแล้ว กระแสหุ้นบริษัท ธนบุรี เฮลท์แคร์ กรุ๊ป จำกัด (มหาชน) หรือ THG ของ “หมอบุญ วนาสิน” ก็เงียบหายไป แต่ก็ไม่นาน…THG กลับมาถูกกล่าวขานอีกครั้ง จากกรณีล่าสุดที่เข้าไปเก็บหุ้นบริษัท โรงพยาบาลราชธานี จำกัด (มหาชน) หรือ RJH เพิ่มอีก 6 ล้านหุ้น คิดเป็น 2% ที่ราคาหุ้นละ 31.50 บาท โดยเป็นการซื้อบิ๊กล็อตจากบริษัท โรงพยาบาลรามคำแหง จำกัด (มหาชน) หรือ RAM
ส่งผลให้ THG ขยับขึ้นมาเป็นผู้ถือหุ้นใหญ่เบอร์ 3 ด้วยสัดส่วน 5.07% ทันที จากเดิมเป็นผู้ถือหุ้นใหญ่เบอร์ 9 สัดส่วน 3.07%
แต่ไม่จบแค่นี้ เพราะการขายหุ้น RJH ของ RAM นั้น เป็นการขายล้างพอร์ต 4.03% โดยแบ่งเป็น 2 ก้อน ก้อนแรกจำนวน 6 ล้านหุ้น ขายให้กับ THG ส่วนที่เหลืออีก 6.10 ล้านหุ้น ขายให้กับบริษัท ราชธานีพัฒนาการ (2014) จำกัด แต่ก็ไม่ใช่ใครที่ไหน…เป็นบริษัทในกลุ่ม “วนาสิน” นั่นแหละ เพราะปรากฏชื่อผู้ถือหุ้นใหญ่เป็น “จารุวรรณ วนาสิน”…
นั่นเท่ากับว่า จะทำให้กลุ่ม “วนาสิน” ของ “หมอบุญ” ถือหุ้น RJH รวมกันเบ็ดเสร็จ 7.10% เลยทีเดียว
ชักน่าสนใจแล้วสิ กับการหวนกลับมาซื้อหุ้น RJH เพิ่มครั้งนี้…หลังจากเมื่อช่วงปี 2562 THG เคยถือหุ้น RJH อยู่ที่ 7.07% แต่ก็เจียดขายออกไปจนเหลือถือแค่ 3.07%
อันดับแรก ถ้าไปดูโครงการผู้ถือหุ้นของ RJH จะเห็นว่าเป็นลักษณะเบี้ยหัวแตก ไม่มีใครใหญ่เวอร์รวบอำนาจแบบเบ็ดเสร็จ ก็เลยเป็นช่องว่างให้ผู้ถือหุ้นคนหนึ่งคนใด ถ้ามีโอกาสก็จะขยับสัดส่วนตัวเอง เพื่อให้มีบทบาทในบริษัทมากขึ้น
อย่างกรณี THG จากเดิมถือแค่ 3.07% ในแง่ของการลงทุน ก็ว่ากันไป แต่พอขยับสัดส่วนขึ้นเป็น 5.07% ก็จะทำให้มีสิทธิมีเสียงในการโหวตมากขึ้น
ส่วนในแง่ของการบริหารจัดการ ด้วยโครงสร้างผู้ถือหุ้นเป็นแบบนี้ อาจใช้เงินไม่เยอะ ก็สามารถเข้าไปมีบทบาท กำหนดทิศทางของ RJH ได้มากขึ้น จากเดิมเป็นผู้ถือหุ้นอันดับ 9 ก็ขยับพรวดขึ้นมาเป็นอันดับ 3…
ที่สำคัญจะทำให้การ Synergy ธุรกิจระหว่าง THG กับ RJH ทำได้ง่ายขึ้นด้วย..!!
แล้วถ้าไปดูผลประกอบการของ RJH ถือว่าทำได้ดีทีเดียว…รายได้และกำไรเติบโตทุกปี แถมอัตรากำไรสุทธิก็ดี๊ดี…
ปี 2561 มีกำไรสุทธิ 254 ล้านบาท จากรายได้รวม 1,611 ล้านบาท อัตรากำไรสุทธิ 16.02% ปี 2562 มีกำไรสุทธิ 395 ล้านบาท จากรายได้รวม 1,803 ล้านบาท อัตรากำไรสุทธิ 21.99% และปี 2563 กำไรสุทธิ 412 ล้านบาท จากรายได้รวม 1,878 ล้านบาท อัตรากำไรสุทธิ 22.02%
โดยครึ่งปีแรกปีนี้ ฟาดกำไรสุทธิไปแล้ว 244 ล้านบาท จากรายได้รวม 1,074 ล้านบาท อัตรากำไรสุทธิ 22.83%
ส่วนเงินปันผลก็ไม่เลว เฉลี่ยอยู่ที่ 3-4% ต่อปีเชียวนะ
ในขณะที่ผลงานของ THG ช่วง 1 – 2 ปีที่ผ่านมา กลับไม่สู้ดีนัก…จากปี 2562 มีกำไรสุทธิ 462 ล้านบาท รายได้รวม 8,648 ล้านบาท อัตรากำไรสุทธิ 5.32% ปี 2563 กำไรสุทธิลดวูบเหลือ 62 ล้านบาท รายได้รวม 7,446 ล้านบาท อัตรากำไรสุทธิ 0.31% ส่วนครึ่งปีแรกปีนี้ พลิกมาขาดทุนสุทธิ 130 ล้านบาท รายได้รวม 3,531 ล้านบาท อัตรากำไรสุทธิ -4.27%
ดังนั้น การได้หุ้น RJH มาเติมในพอร์ตมากขึ้น อาจช่วยทำให้ผลงานของ THG ดูดีขึ้น..!?
เลยเป็นที่มาของ THG ตีเมืองขึ้น RJH..!! หลังจากล่าถอยมาแล้วรอบหนึ่ง
ก็ต้องจับตากันต่อไปว่า การตีเมืองขึ้น RJH รอบใหม่ ของ “หมอบุญ” จะบรรลุเป้าหมายสามารถรวบอำนาจได้เบ็ดเสร็จหรือไม่..?
หวังว่าจะไม่ซ้ำรอยดราม่าวัคซีนไฟเซอร์อีกนะ..!?
…อิ อิ อิ…